b'\n_START_ARTICLE_\nZoologischer Garten stasjon\n_START_PARAGRAPH_\nBahnhof Berlin Zoologischer Garten (kort Bahnhof Zoo) er en jernbanestasjon som ble \xc3\xa5pnet i 1882 som del av Berliner Stadtbahn. Under den kalde krigen var Bahnhof Zoo det viktigste trafikknutepunktet i Vest-Berlin._NEWLINE_Stasjonen ligger ved Hardenbergplatz i Charlottenburg, i umiddelbar n\xc3\xa6rhet av Zoologischer Garten Berlin. B\xc3\xa5de linjer p\xc3\xa5 Berlins undergrunnsbane (U-Bahn), Berlins forstadsbaner (S-Bahn) og Berlins jernbane (Stadtbahn) m\xc3\xb8tes ved Bahnhof Zoo. P\xc3\xa5 Hardenbergplatz ligger ogs\xc3\xa5 Berlins st\xc3\xb8rste busstasjon._NEWLINE_Fra 1884 ble stasjonen ogs\xc3\xa5 brukt for fjerntog. En underjordisk stasjon p\xc3\xa5 linjen U2 ble \xc3\xa5pnet i 1902. Bahnhof Zoo ble ombygget mellom 1934 og 1940._NEWLINE_Som f\xc3\xb8lge av delingen av Berlin ble Bahnhof Zoo i 1952 den eneste fjerntogstasjonen i Vest-Berlin.  At Bahnhof Zoo med sine kun to spor var Vest-Berlins viktigste jernbanestasjon var et av mange fenomener som s\xc3\xa6rlig etter byggingen av Berlinmuren i 1961 viste byens unaturlige tilstand._NEWLINE_P\xc3\xa5 1970- og 1980-tallet var omr\xc3\xa5det bak stasjonen i Jebenstra\xc3\x9fe et samlingspunkt for Vest-Berlins narkotika- og prostitusjonsmilj\xc3\xb8. Reportasjeboken Wir Kinder vom Bahnhof Zoo (norsk tittel: \xc3\x85 v\xc3\xa6re ung er for j\xc3\xa6vlig) om ungjenta Christiane F. tematiserte hverdagen i narkomilj\xc3\xb8et slik en av de involverte s\xc3\xa5 det. Boken ble filmatisert i 1981, og filmen ble i Norge distribuert under tittelen Christiane F. \xe2\x80\x93 \xc3\x85 v\xc3\xa6re ung er for j\xc3\xa6vlig. Boken f\xc3\xb8rte til at myndighetene gjennom store politiaksjoner ryddet omr\xc3\xa5det og gjorde slutt p\xc3\xa5 narkotikasalg og prostitusjon ved Bahnhof Zoo p\xc3\xa5 slutten av 1980-tallet._NEWLINE_I 1991 inspirerte stasjonen det irske rockebandet U2 da de laget sangen Zoo Station. I sangen Bahnhof Zoo av det svenske bandet Randy blir dagens unges perspektivl\xc3\xb8shet og sosiale problemer skildret.'